b"\n_START_ARTICLE_\nAmy Van Dyken\n_START_SECTION_\nBiografia\n_START_PARAGRAPH_\nVa n\xc3\xa9ixer el 15 de febrer de 1973 a la ciutat d'Englewood, poblaci\xc3\xb3 situada a l'estat de Colorado. Est\xc3\xa0 casada amb el jugador de futbol americ\xc3\xa0 Tom Rouen.\n_START_SECTION_\nCarrera esportiva\n_START_PARAGRAPH_\nVa iniciar la pr\xc3\xa0ctica de la nataci\xc3\xb3 als sis anys, per\xc3\xb2 problemes d'asma desaconsellaren la seva pr\xc3\xa0ctica, especialment en les proves de velocitat. Amb tot Van Dyken segu\xc3\xad amb la nataci\xc3\xb3 i es convert\xc3\xad en una de les grans promeses de l'esport universitari nord-americ\xc3\xa0. L'any 1994 va destacar internacionalment al Campionat del M\xc3\xb3n de nataci\xc3\xb3 realitzat a Roma (It\xc3\xa0lia), on va aconseguir guanyar dues medalles de plata en proves de relleus i una medalla de bronze en els 50 metres lliures. _NEWLINE_Va participar, als 23 anys, als Jocs Ol\xc3\xadmpics d'estiu de 1996 realitzats a Atlanta (Estats Units), on es convert\xc3\xad en la reina de la nataci\xc3\xb3 ol\xc3\xadmpica en guanyar quatre medalles d'or en les proves de 50 metre lliures, relleus 4x100 m. lliures, 100 metres papallona i relleus 4x100 m. estils. Aix\xc3\xad mateix particip\xc3\xa0 en els 100 m. lliures, on finalitz\xc3\xa0 quarta, aconseguint aix\xc3\xad un diploma ol\xc3\xadmpic._NEWLINE_Als 26 anys particip\xc3\xa0 en els Jocs Ol\xc3\xadmpics d'estiu de 2000 realitzats a Sydney (Austr\xc3\xa0lia), on va aconseguir revalidar la medalla d'or en els relleus 4x100 m. lliures i relleus 4x100 m. estils. En la seva prova estrella, els 50 m. lliures, finalitz\xc3\xa0 quarta. _NEWLINE_Al llarg de la seva carrera guany\xc3\xa0 sis medalles al Campionat del M\xc3\xb3n de nataci\xc3\xb3, entre elles tres medalles d'or; quatre medalles als Jocs Panamericans, tres d'elles d'or; i tres medalles als Campionats de Nataci\xc3\xb3 Pan Pacific, dues d'elles d'or. L'any 1995 fou anomenada millor nedadora nord-americana de l'any per la revista Swimming World Magazine, un t\xc3\xadtol que repet\xc3\xad l'any seg\xc3\xbcent."